  Виталий Пронин Специалистъёс Е. Бикузин но И. ПчеловодоваБыгатӥсь удмурт нылпиосты огазеясь «Шундыкар» лагерь ӝоген йылпумъяськоз. Туэ лагерьын шутэтско 110 удмурт нылпиос. Соос лыктӥзы «Лесной странае» Удмуртилэн пӧртэм сэрегъёсысьтыз, Башкортостанысь, Татарстанысь, Марий Элысь, Пермь, Киров но Свердловск улосъёсысь. Туэ нылпиос тодон-валанзэс «Инсьӧр но кизили дунне» темая муромыто.Лагерьын пиналъёслэсь шутэтсконзэс тунсыкогес карон вылысь вожатойёс трос пумо ужрадъёс ортчытӥзы. Кылсярысь, «Кык кизилиос», «Чеберина», «Батыръёс», «Шунды базар», «Сюан», «Форт-Боярд» но трос мукетъёсыз. Радъяськизы пӧртэм калыкъёслэн эктонъёссыя мастер-классъёс, Н. Анисимов но М. Корепанова кырӟасьёсын, кунгож сьӧрысь удмурт кылэз дышетыны вуэм егитъёсын но мукет пумиськонъёс.Костя Никитин «Шундыкаре» вожатой луыса 2008-тӥ арысен ветлэ ни. Со вера:- Мыным та лагерьын туж яра. Котьку аслым маке выльзэ басьтӥсько, тодматскисько тунсыко адямиосын. Арысь аре «Шундыкарлэн» шӧмыз воштӥське: кылдо выль отрядъёс, лыкто выль специалистъёс но вожатойёс. Вераны кулэ, вожатойёс туэ, куд-огез нырысетӥзэ ке но тыршо, туж золэсь но чидасесь.Татчыозь кӧня ке ар ӵоже «Шундыкар» «Лесная сказка» лагерьын ортчылӥз, туэ - «Лесная странаын». Улон корпусъёс сокем умоесь ӧвӧл ке но, таяз сюдо, пе, ӟечгес. Со сяна, нылпиослы столовойын дежурить кароно ӧвӧл (азьвыл аръёсы отрядъёс асьсэос ӝӧк вылэ сиён нуллӥзы, собере утялтылӥзы).Удмурт егитъёслэн «Шунды» огазеяськонзылы лагерез радъяны юрттӥзы Удмуртиысь Дышетонъя но наукая, Нациосын ужанъя министерствоос но Эшъяськон юрт.Туннэ ӝыт лагерьлэн ворсаськонэз луоз. Солы вань отрядъёс но, вожатойёс но, специалистъёс но рос-прос дасясько ни. Вожатойёс паймытозы вальс эктэменызы. Чебер эктон дасяло «журналистъёс но». Нош быдэс программаез тодыны но учкыны луоз туннэ ӝыт, «Лесная страна» лагере мыныса.Лена Рябина Туспуктӥз Лариса Дмитриева Теги: гужемшутэтскон Нылпиос Шунды Шундыкар  